中秋月下醉筆
作者：陳著
朝代：宋

paragraphs: 去年賞月待晴開，今年賞月月待來。
去年酒少輒醉倒，今年酒多如未杯。
信知豪飲不在我，月色爲我生飲材。
舉頭試看月如許，皎皎冰壺在玉臺。
西風不動露已下，碧落萬里無纖埃。
胸中磊磈正欲吐，不仗此酒誰我陪。
落落魄魄空宇宙，何事不入我樽罍。
素娥於我本無情，任渠驚見摑掌咍。
誰知狂非是狂醉非醉，自有老天知我我亦何求哉。